  Анжелика Тихонова корреспондент Удмуртиын коронавирусэн черламъёс пӧлын статистикая ӵемгес инди штамм пумиське. Со сярысь 28-тӥ куарусёнэ оперативной штаблэн кенешоназ Роспотребнадзорлэн элькунъя управлениеныз кивалтӥсь Наталья Матюшкина ивортӥз. Берло кык арня ӵоже висьыны усемъёс пӧлысь тросэз 30-49 аресъемъёс луо (24 процентэз). 18,7 процентэз – 50-54 аресъемъёс. 7-14 аресъем висисьёслэн лыдзы 12,9 процент луиз - 1,6 поллы йылӥз. Озьы ик 15-17 аресъем пиналъёс пӧлын черлан учыръёсты ог кык поллы тросгес шараязы. Висьыны усем мӧйыослэн но лыдзы уногес луиз. Та дыре тросгес висисьёс Ижкарын, Юкаменск, Эгра, Шаркан, Сюмси, Сьӧлта, Кез ёросъёсын пумисько Берло дыре коронавирусэн черлан тросэз учыръёс семья пушкын кылдо – 48,3 процентэз. Лыдпус 10 процентлы кулэсмиз ик, но со мындалы ик уж доразы висьыны усемъёслэн лыдзы йылӥз. 58,2 процентэзлэн висисьёслэн паласькись лек вирус инфекцилэн тодметъёсыз чакласько, 26,4 процентэзлэн – симптомъёссы ӧвӧл, 15,4 процентэзлэн – пневмонилэн тодметъёсыз. Тодэ вайытом, элькунын 29-тӥ куарусёнысен коронавирус инфекци вӧлмонэн сэрен выль сюбегатонъёс ужаны кутскизы.    Тегъёс: Тазалык Ижкар Роспотребнадзор Удмуртия коронавирус  